Лістапад (кінафестываль)

**Мінскі міжнародны кінафестываль «Лістапад»** — штогадовы міжнародны кінафестываль, які праходзіць у Мінску ў лістападзе паводле пастановы Савета Міністраў Рэспублікі Беларусь.

## Заснавальнікі і арганізатары 
* Міністэрства культуры Рэспублікі Беларусь
* Мінскі гарадскі выканаўчы камітэт
* Беларускі саюз кінематаграфістаў
* Нацыянальная кінастудыя «Беларусьфільм»
* Нацыянальная дзяржаўная тэлерадыёкампанія Рэспублікі Беларусь
* РУП «Беларускі відэацэнтр»

Пры садзейніцтве:
* Міністэрства замежных спраў Рэспублікі Беларусь
* Парламенцкага Сходу Саюза Беларусі і Расіі
* Пастаяннага камітэта Саюзнай дзяржавы

## Мэты 
* падтрымка ігравога кіно, фармаванне яго высокага сацыяльна-культурнага статусу;
* захаванне адзінай кінематаграфічнае прасторы Расіі, краін СНД і Балтыі, далёкага замежжа;
* развіццё творчых кантактаў, абмен досведам і ідэямі паміж кінематаграфістамі Рэспублікі Беларусь і замежных краін;
* аказанне дапамогі творчай моладзі ў сферы кінематаграфіі;
* прадстаўленне беларускім кінагледачам найлепшых кінастужак вытворчасці апошніх двух гадоў, адзначаных на міжнародных кінафестывалях;
* умацаванне культурных сувязяў паміж Рэспублікаю Беларусь і замежнымі краінамі, а таксама творчых дачыненняў між кінематаграфістамі краін-удзельніц кінафоруму;
* папулярызацыя дасягненняў нацыянальных кінематаграфій.

## Гісторыя 
Першапачаткова «Лістапад» прадугледжваўся як кінафорум краін СНД і Балтыі. Зазвычай адбіраліся, стужкі, якія з пэўных прычын не траплялі ў шырокі пракат, але адлюстроўвалі культуру той ці іншай краіны. Менавіта ў такой якасці фестываль упершыню паўстаў у лістападзе 1994 года.
З цягам часу кінафестываль пашыраўся, заваёўваў аўтарытэт, і ў 2003-м годзе афіцыйна набыў статус міжнароднага. Тады ў Мінск прывезлі карціны з Расіі, Польшчы, ЗША, Ірана, Сербіі, Балгарыі, Чэхіі, Кітая, Японіі.

## Лістапад 2010 
У 2010 фестываль паўстаў перад гледачамі ў абноўленым фармаце. Яго праграму склалі:
* асноўны конкурс ігравога кіно (12 фільмаў),
* конкурс маладога кіно (9 дэбютных фільмаў рэжысёраў з усяго свету, у тым ліку ўпершыню — з Індыі, Перу, Венесуэлы, Іспаніі, Уругвая),
* конкурсны паказ неігравых фільмаў (20 карцін)
* конкурс маладога неігравога кіно (12 карцін).

У асноўным конкурсе ігравога кіно была прадстаўлена кінастужка беларускага рэжысёра Андрэя Кудзіненкі «Масакра».

Адметнай асаблівасцю XVII ММКФ «Лістапад» з’яўлялася тое, што яго пераможца вызначыла прафесійнае журы, а не гледачы, як гэта было ў папярэднія гады. Арганізатары фестывалю аргументавалі гэта новаўвядзенне тым, што гледачы не могуць паглядзець усе конкурсныя фільмы, у лепшым выпадку яны пазнаёмяцца з 30 % кінастужак, а гэта ўжо неаб’ектыўна. Прафесійнае журы, перш чым прыняць рашэнне, у абавязковым парадку адгледжвае ўсе кінастужкі.

## Дырэкцыя кінафестывалю 
* Генадзь Давыдзька — старшыня фестывалю
* Анжаліка Крашэўская — дырэктар фестывалю
* Ірына Дзям’янава — дырэктар праграмы дакументальнага кіно
* Ігар Сукманаў — дырэктар праграмы ігравога кіно
* Ксенія Даніна — праграмны дырэктар фестывалю дзіцячага і юнацкага кіно «Лістападзік»

## Пераможцы 
### 2010 
* «Прагульшчыкі» Ляван Кагуашвілі (Грузія) — найлепшая мастацкая стужка
* «Днюка» Андрэй Куціла і Аляксандр Налівайка (Беларусь-Польшча) — найлепшая дакументальная карціна паводле меркавання кінакрытыкаў і кінаведаў
* «Днюка» Андрэй Куціла і Аляксандр Налівайка (Беларусь-Польшча) — спецпрэмія Беларускага саюза кінематаграфістаў
* «Выкрадальнік святла» Актан Арым Кубат (Кыргызстан) — адмысловы прыз выканаўчага камітэта СНД «Кіно без меж»
* «Прыстанак» Раланд Барашвілі (Грузія) — асобны прыз МДТРК «Мір» «Мова кіно — мова паразумення»
* «У выпадку разгерметызацыі» Сара Мун Хау (Бельгія) — спецпрэмія ад Беларускага саюза кінематаграфістаў
* «Заварвай чай» Вольга Кароткая (Расія-Вялікабрытанія) — спецпрэмія ад Беларускага саюза кінематаграфістаў
* «Брат» Марсель Раскіна (Венесуэла). Спецыяльны прыз ад «Белтэлекама» атрымала мастацкая стужка

## Крыніцы 
## Спасылкі 
* 
* «Лістапад»  на Афіцыйным сайце Рэспублікі Беларусь

Катэгорыя:Кінематограф Беларусі
Катэгорыя:Культура Мінска

Катэгорыя:Кінафестывалі Беларусі
Катэгорыя:Падзеі ў Мінску
Катэгорыя:З’явіліся ў 1994 годзе
Катэгорыя:1994 год у Мінску